ความต้องการและการจัดการพื้นที่จอดรถในโครงการอาคารพักอาศัยรวมประเภทเช่าในเขตดินแดง: กรณีศึกษา โครงการ ยิ้มยิ้มเพลส เมโทรคาซ่า-เมโทรเพลส ทั่งทอง อพาร์ทเม้นต์ และ คิวทีเพลส
Authors:   , วรรณพานิชย์ ศรัณย์ 
Published: September 2023

พื้นที่ย่านถนนรัชดาภิเษก เขตดินแดง เป็นหนึ่งในย่านศูนย์กลางธุรกิจที่กำลังเติบโตของกรุงเทพมหานคร จากการสำรวจพบว่าในระยะ 1 กิโลเมตร จากสถานีรถไฟฟ้าใต้ดินพระราม 9 มีที่พักอาศัยประเภทอพาร์ทเม้นต์ตั้งอยู่มากกว่า 14 แห่งและพบว่ามีการจอดรถล้นออกมานอกโครงการเป็นจำนวนมาก การศึกษานี้จึงมี วัตถุประสงค์ในการศึกษาความต้องการที่จอดรถของผู้พักอาศัยและการจัดการพื้นที่จอดรถของผู้ประกอบการ โดยการเก็บรวบรวมข้อมูลด้านความต้องการที่จอดรถของผู้พักอาศัยด้วยแบบสอบถาม และ ด้านการจัดพื้นทีการพื้นที่จอดรถของอพาร์ทเม้นต์ด้วยการสังเกตและการสัมภาษณ์ผู้ประกอบการ โดยมีกรณีศึกษา 4 โครงการ คือ โครงการยิ้มยิ้มเพลส (โครงการ A ที่มีจำนวนที่จอดรถยนต์มากที่สุด) โครงการเมโทรคาซ่า-เมโทรเพลส (โครงการ B ที่มีจำนวนที่จอดรถยนต์สูงกว่าค่าเฉลี่ย) โครงการทั่งทองอพาร์ทเม้นต์(โครงการ C ที่มีจำนวนที่จอดรถยนต์ต่ำกว่าค่าเฉลี่ย) และ โครงการคิวทีเพลส (โครงการ D ที่ไม่มีที่จอดรถยนต์) เพื่อนำมาวิเคราะห์ปัญหาที่เกิดขึ้นและแนวทางการบรรเทาปัญหา ผลการศึกษาจากแบบสอบถามพบว่า ในภาพรวม 4 โครงการ ผู้พักอาศัยร้อยละ27.3 มีรถยนต์ส่วนตัว และ ร้อยละ17.4 มีรถจักรยานยนต์ส่วนตัว เมื่อศึกษาถึงข้อมูลการลงทะเบียนผู้ที่มีรถยนต์ส่วนตัวของแต่ละโครงการพบว่าผู้พักอาศัยในโครงการยิ้มยิ้มเพลส(A)มีรถยนต์ส่วนตัว 38 คัน หรือ ร้อยละ74.5 ของจำนวนที่จอดรถ โครงการเมโทรคาซ่า-เมโทรเพลส(B) 45 คัน หรือ ร้อยละ93.7 ของจำนวนที่จอดรถ โครงการทั่งทองอพาร์ทเม้นต์(C) 12 คัน หรือ ร้อยละ85.7 ของจำนวนที่จอดรถ และ โครงการคิวทีเพลส(D) ไม่มีผู้ที่มีรถยนต์ส่วนตัว โดยผู้พักอาศัยส่วนใหญ่ประกอบอาชีพพนักงานบริษัทเอกชนและเป็นเจ้าของกิจการ สาเหตุที่ผู้พักอาศัยเหล่านี้ต้องมียานพาหนะส่วนตัว คือ ใช้ในการเดินทางในชีวิตประจำวันและระบบขนส่งมวลชนไม่ครอบคลุมสถานที่ที่ต้องการไป ปัญหาที่พบคือ ที่จอดรถในโครงการไม่เพียงพอ โดยเฉพาะช่วงวันธรรมดา(จันทร์-ศุกร์) แก้ปัญหาเบื้องต้นด้วยการจอดรถซ้อนคันหรือการจอดรถนอกโครงการ การจัดการพื้นที่จอดรถของผู้ประกอบการ โครงการยิ้มยิ้มเพลส(A) มีการจัดที่จอดรถยนต์ 51 คัน หรือ 1 คัน : 1.9 ห้อง (ร้อยละ51.5) โครงการเมโทรคาซ่า-เมโทรเพลส(B) มีการจัดที่จอดรถยนต์ 48 คัน หรือ 1 คัน : 2.6 ห้อง (ร้อยละ37.2) โครงการทั่งทองอพาร์ทเม้นต์(C) มีการจัดที่จอดรถยนต์ 14 คัน หรือ 1 คัน : 5.6 ห้อง (ร้อยละ17.7) และ โครงการคิวทีเพลส(D) มีเฉพาะที่จอดรถจักรยานยนต์ 1 : 3.3 ห้อง (ร้อยละ30) ในด้านการบริหารจัดการของโครงการยิ้มยิ้มเพลส(A)และเมโทรคาซ่า-เมโทรเพลส(B) มีที่จอดรถในบริเวณใต้อาคารและลานจอดรถนอกอาคาร ส่วนโครงการทั่งทองอพาร์ทเม้นต์(C) มีเฉพาะพื้นที่จอดรถโดยรอบอาคาร โดยทั้ง 3 โครงการมีการเก็บค่าจอดรถยนต์ ระหว่าง 500-800 บาทต่อเดือน และ โครงการคิวทีเพลส(D) สามารถจอดรถยนต์ได้แค่รับส่งชั่วคราวเท่านั้น ผลการศึกษาพบว่าโครงการที่มีปัญหาที่จอดรถไม่เพียงพอ คือ โครงการเมโทรคาซ่า-เมโทรเพลส(B) และ ทั่งทองอพาร์ทเม้นต์(C) โดยเกิดจากการบริหารจัดการที่จอดรถของโครงการ ได้แก่ อัตราส่วนการจัดให้มีที่จอดรถยนต์ต่อจำนวนห้องพัก อัตราส่วนผู้ที่มีรถยนต์ต่อจำนวนที่จอดรถยนต์ อัตราค่าบริการที่จอดรถ และ การมีร้านค้าในโครงการ จึงมีกลุ่มลูกค้าที่เป็นบุคคลภายนอกนำรถยนตร์มาจอด และยังพบว่าทั้ง 4 โครงการรวมทั้งโครงการคิวทีเพลส (D)ซึ่งไม่มีการจัดที่จอดรถยนต์ ล้วนมีอัตราการเข้าพักเต็ม ผู้พักอาศัยมีความคิดเห็นต่อแนวทางแก้ไขปัญหาคือ เห็นว่าควรมีการจัดระบบขนส่งระหว่างโครงการไปยังถนนใหญ่และสถานีรถไฟฟ้าใต้ดิน เพื่อสนับสนุนให้มีผู้พักอาศัยที่ใช้รถยนต์ส่วนตัวลดน้อยลงและควรมีมาตรการส่งเสริมให้ภาคเอกชนนำที่ดินเปล่ามาใช้ให้เกิดประโยชน์โดยการทำที่จอดรถให้มากขึ้น ส่วนผู้ประกอบการไม่เห็นด้วยกับการจัดระบบขนส่งเพื่ออำนวยความสะดวกในการเดินทางสำหรับผู้พักอาศัย เนื่องด้วยจะมีค่าใช้จ่ายเพิ่มขึ้น แต่เสนอให้มุ่งแก้ปัญหาที่การบริหารจัดการที่จอดรถภายในโครงการ ด้านนักวิชาการมีข้อเสนอแนะว่าในพื้นที่ที่มีราคาที่ดินสูง อาจใช้ลิฟท์จอดรถเพื่อใช้ที่ดินให้เกิดประโยชน์สูงสุด